見曼聯唔係波 國米轉向維拉兜售杜費斯
2024年05月13日 23:01
東網電視
更多新聞短片
維拉睇中杜費斯。(Getty Images)
曼聯睇中國際米蘭荷蘭後衞杜費斯已經有一段長時間，主要係坦哈格想簽呢位荷蘭同胞，但遲遲未出手，由於合約尚餘1年，雙方亦無意續約，國米希望喺今夏將其出售，見曼聯唔係波，近日就轉向阿士東維拉接觸。
《米蘭體育報》報道，除曼聯外，原來維拉都視該位28歲翼衞為今夏收購目標，國米目標價係3,000萬歐元轉會費(約2.52億港元)，不過暫時未知球員本人意願。
之前有報道，曼聯對杜費斯有興趣一切源於坦哈格，不過如今坦哈格隨時帥位不保，收購杜費斯自然毋須再談，曼聯來季無緣歐聯，而且面臨重建，勢必動盪不安，反觀維拉極大機會進軍歐聯，對球員吸引力方面，維拉都比曼聯優勝。